ROMÂNIA
JUDEŢUL BUZĂU
MUNICIPIUL BUZĂU
CONSILIUL LOCAL

PROCES – VERBAL

încheiat astăzi, 12 august 2016, orele 11,00, cu ocazia şedinţei
extraordinare a Consiliului Local al Municipiului Buzău


Astăzi, data de mai sus, prin Dispoziţia nr. 485 din 09 august 2016, a fost convocată şedinţa extraordinară a Consiliului Local al Municipiului Buzău.
La lucrările şedinţei extraordinare au fost prezenţi 19 consilieri din totalul celor 23 membri ai consiliului local în funcţie. Lipsesc motivat domnii consilieri Ion Viorel, Ioniţă Victor - Ştefan, Şerban Nicolae şi Vlad George Aurelian.
La şedinţă participă, fără drept de vot, domnul ing. Constantin Toma, primarul municipiului Buzău şi domnul George Sava, inspector cu atribuţii delegate de secretar.
De asemenea la şedinţă, participă în calitate de invitaţi:
- Peneş Gabriel, consilier primar;
- Radu Nicolaie - Sebastian – Valentin, consilier primar;
- reprezentanţi mass-media locală;
- alţi participanţi.
Proiectul ordinii de zi al şedinţei extraordinare a fost adus la cunoştinţă publică în termen legal de către domnul George Sava, inspector cu atribuţii delegate de secretar, prin intermediul presei locale şi pagina de internet şi cuprinde:
1.- proiectul de hotărâre privind participarea municipiului Buzău cu suma de 80 mii lei, la evenimentele dedicate Aniversării a 100 de ani de la înfiinţarea Armatei  a -2-a;
2. - alte probleme ale activităţii curente.

X X X

Lucrările şedinţei extraordinare a Consiliului Local al Municipiului Buzău sunt deschise de către domnul George Sava, inspector cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr. 485 din 09 august 2016, apoi anunţă cvorumul şedinţei care este de 19 consilieri prezenţi din 23 consilieri în funcţie.
Domnul George Sava, inspector cu atribuţii delegate de secretar, supune aprobării plenului consiliului local procesul - verbal al şedinţei din data de 28 iulie 2016, cu menţiunea că acesta a fost semnat de către preşedintele de şedinţă şi de domnul George Sava, inspector cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 19 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 28 iulie 2016 în forma prezentată.

X X X

Domnul George Sava, inspector cu atribuţii delegate de secretar: 
”Începând cu şedinţa de astăzi, 12 august 2016 am să reprezint funcţia de secretar al municipiului Buzău, la toate şedinţele Consiliului Local. În primul rând, sper să nu fiu împiedicat niciodată să particip din motive de sănătate, iar pe viitor îmi doresc să avem o colaborare foarte bună cu dumneavoastră, domnilor consilieri locali, dar şi cu mass-media, aceeaşi colaborare pe care am avut-o şi în funcţia de prefect până acum câteva luni”.


X X X

În continuare, domnul George Sava, inspector cu atribuţii delegate de secretar adresează rugămintea domnului Lazăr Sorin, preşedintele şedinţei, să preia conducerea lucrărilor acesteia.


X X X

Preşedintele şedinţei supune la vot ordinea de zi în forma prezentată, care este adoptată cu unanimitate de voturi.

X X X

Preşedintele şedinţei, supune atenţiei domnilor consilieri proiectul de hotărâre privind participarea municipiului Buzău cu suma de 80 mii lei, la evenimentele dedicate Aniversării a 100 de ani de la înfiinţarea Armatei  a -2-a;
Domnul consilier Ionescu Constantin:
„În proiectul de hotărâre, din punctul meu de vedere, mi s-ar fi părut corect să existe o justificare cu privire la decontarea cheltuielilor a ceea ce înseamnă această sumă de aproape un miliard de lei, pentru ca opinia publică să ştie destinaţia exactă a banilor care sunt alocaţi şi tot ceea ce se încasează. În al doilea rând, din expunerea de motive vedem că au fost anumite cheltuieli decontate din această sumă, precum: focuri de artificii, reviste, mape, ziare, hărți. Cred că dacă nu au fost bani pentru anumite cheltuieli salariale, normă de hrană pentru Poliţia Locală, dacă nu sunt bani pentru asigurarea energiei termice pentru perioada de iarnă, dacă nu sunt bani pentru repararea străzilor, pentru întreţinerea spaţiilor verzi, ne-am putea bucura, din punctul meu de vedere, şi toată comunitatea, de această sărbătoare, atât timp cât există resurse din fondul şi din banii armatei. Eu nu spun că nu putem, sau nu a existat posibilitatea în situaţia de faţă. Cu un buget auster nu mi se pare corect să alocăm bani pentru lucruri care nu cred că nu se puteau face din sumele care au fost prevăzute şi destinate de către armată”.   
Domnul consilier Barbu Ion:
„A fost o perioadă, încă de la instalarea noii conduceri a primăriei, în care de fiecare dată ni s-a spus că nu sunt bani. Nu sunt bani pentru susținerea aparatului primăriei, nu sunt bani pentru Poliția Locală așa cum afirma și domnul consilier Constantin Ionescu. Avem acum posibilitatea printr-o hotărâre a Consiliului Local să susținem promovarea simbolului armatei. Să nu uităm, este foarte bine să susținem armata, dar în același timp ar fi fost bine să putem susține și echipa de handbal și nu numai. Să nu mai vorbim care va fi impactul asupra opiniei publice din municipiul Buzău, atunci când vom populariza, atât noi consilierii, dar și posturile locale de radio și tv.  Acțiunea noastră are o parte bună dar și multe părți rele, după părerea mea această sumă ar putea fi destinată proiectelor care vizează infrastructura. Dumneavoastră spuneați domnule primar, că bugetul este în acest moment într-o situație financiară dezastruoasă, posibilitățile financiare pentru orice cheltuială sunt minime sau zero, iar astăzi propunem această cheltuială. Fără a fi judecați că ne opunem susținerii simbolurilor sau tradițiilor militare, ne opunem cheltuirii banilor fără o justificare din punctul nostru de vedere suficient de solidă. De aceea, o să avem un vot de abținere la acest proiect de hotărâre. Vă mulțumesc.
Domnul consilier Florescu Constantin:
„Noi am subliniat anumite priorități. Să faci confuzie între reducerile salariale nelegale ale Poliției Locale și să sponsorizezi un eveniment care se întâmplă o dată la 100 de ani este o mare greșeală și se dă dovadă de populism. Este un efort mare, dar totuși suma este modică. Într-un astfel de moment Primăria Buzău trebuie să apară că a susținut cu această mică sumă de aproximativ 20.000 euro acest eveniment care va fi cunoscut, am înțeles, la nivel național. Să nu uităm că Armata a-2-a are aici tradiții foarte mari și are contribuții la păstrarea și la ocuparea forței de muncă. Armata beneficiază de o încredere deosebită a opiniei publice, alături de biserică. Este un moment financiar delicat, dar după câte am înțeles nu se cheltuie în plus, se dă o redistribuire de la Centrul Cultural „Alexandru Marghiloman” a cheltuielilor pentru cultură, deci nu se cheltuie în plus. Noi așa am înțeles. Să nu putem să contribuim la acest eveniment care este unic, ar fi o mare eroare”.

Domnul consilier Roşioru Silviu – Laurenţiu:
„Exact cum au spus și colegii mei cred că suma este foarte mare. Puteam să ajutăm această acțiune cu o sută de milioane. Domnul consilier Constantin Florescu a spus că este o sumă mică, dar pentru restul populației nu cred că este o sumă mică. Pentru acest eveniment puteam să contribuim și noi, Primăria și Consiliul Local cu o sumă modică, de maxim 10.000 de ron dar în nici un caz cu această sumă. Sunt bani foarte mulți pentru Primăria Municipiului Buzău. Avem și un comunicat de presă dat de către domnul primar și de primărie în care se stipulează că nu putem finanța nici o acțiune până nu achităm arieratele. De ce să dăm o sumă atât de mare?”
Domnul Constantin Toma, primarul municipiului Buzău:
„Domnule consilier aș propune ca să facem economie: să împărțim suma de 80 de mii de lei între primar și cei 23 de consilieri locali. Am mai spus-o și o repet, dacă în anul 1500 nu se înființa Episcopia Buzăului și la 18 august 1916 nu se înființa Armata a-2-a condusă de generalul Mareșal Alexandru Averescu, mai târziu, Buzăul rămânea un amărât de târg. În acest moment, circa 40% din populația Buzăului sunt familii de militari sau urmași de militari care își aduc o contribuție foarte mare la bugetul local. Iar prin investițiile directe pe care le-a făcut și le va face armata în următorii ani, bugetul va crește și în același timp va atrage foarte mulți locuitori. Este o problemă de imagine, este o sumă chiar simbolică la un buget de 60 de milioane de euro. În același timp, acești bani erau prevăzuți în buget la Centrul Cultural „Alexandru Marghiloman”, tot pentru acțiuni culturale și am considerat că este normal ca la cea mai importantă acțiune culturală din acest an şi anume, împlinirea a 100 de ani de la de la înfiinţarea Armatei  a -2-a să le oferim sprijinul. Ajutorul nostru este unul simbolic deoarece dacă nu s-ar acorda această sumă chiar că am da dovadă de neîncredere în armată. Sunt 1600 de invitați, sunt șefi de armate, este invitat inclusiv Klaus Iohannis, președintele României. Trebuie să dăm dovadă că prețuim încrederea românilor care este armata. În orice sondaj armata este pe primul loc, iar la Buzău se întâmplă același lucru. Avem prea puține evenimente la Buzău ca să arătăm că suntem și noi mai mult decât un oraș prăfuit, de la câmpie. Este o sumă mică, o sumă care se cheltuia oricum pe acțiuni care nu erau vizibile. Este o realitate că buget local este lăsăt de fosta conducere și de foștii consilieri locali, printre care ați fost și dumneavoastră la situația de acum”.
Domnul consilier Barbu Ion:
„Vă rog să nu mă mai asociați cu fostul Consiliu Local, deoarece nu am fost consilier local decât o perioadă scurtă și niciodată n-am votat bugetele primăriei. Foștii consilieri sunt chiar în echipa dumneavoastră”.
Domnul Constantin Toma, primarul municipiului Buzău:
„Domnule consilier Roșioru ieșiți în fața presei și spuneți, urâm Armata Română. Să plece din Buzău”.
Domnul consilier Roşioru Silviu – Laurenţiu:
[bookmark: _GoBack]„Nu am spus așa ceva. Frații bunicului meu, patru, au murit pe front”.
Domnul Constantin Toma, primarul municipiului Buzău:
„Nu-i respectați”.
Domnul consilier Roşioru Silviu – Laurenţiu:
„Îi respect, dar nu aș da atâția bani pentru o fanfaronadă”.
Domnul Constantin Toma, primarul municipiului Buzău:
„Jigniți Armata Română și ne jigniți și pe noi. Nu este o fanfaronadă. Este un eveniment extraordinar în viața acestui popor. Cea mai puternică Armată a României are în continuare sediul la Buzău”.
Domnul consilier Roşioru Silviu – Laurenţiu:
„Armata putem să o cinstim prin corectitudine, prin patriotism”.
Domnul Constantin Toma, primarul municipiului Buzău:
„Acest patriotism trebuie demonstrat, domnule consilier”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 13 voturi pentru şi 6 abţineri (Barbu Ion, Barbu Liviu - Dragoş, Bănică Nicu Liviu, Ionescu Constantin, Roşioru Silviu - Laurenţiu şi Vasile Gheorghe). 


X X X


În încheiere, domnul consilier Lazăr Sorin, preşedintele şedinţei, declară închise lucrările şedinţei, mulţumind tuturor pentru participare.
Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,
      consilier Lazăr Sorin




INSPECTOR CU ATRIBUŢII DELEGATE DE 
SECRETAR,
						   		 George Sava

